Wieħed mis-sidien ta' Satabank, Christo Georgiev fetaħ kawża ta' libell kontra d-deputat tal-Oppożizzjoni Jason Azzopardi, fil-Bulgarija, minħabba li allega li Azzopardi għamel ħsara lir-reputazzjoni tiegħu. Dan qalu l-MP fuq Facebook Live s-Sibt wara nofsinhar, b'Azzopardi jispjega li l-kawża ta' malafama nfetħet f'Diċembru tal-2019 fil-qorti distrettwali ta' Varna, fil-Bulgarija. Azzopardi ddeskriviha bħala theddida għad-demokrazija u qal "din hija l-ewwel darba li deputat Malti ġie mħarrek għal libell fuq dak li ntqal fil-Parlament, u li agħar minn hekk, din saret f'qorti barranija, biex isiktuh, biex jibgħatu messaġġ, bl-ingliż imsejjaħ 'chilling effect'." Filwaqt li insista li l-kawża SLAPP mhux se ssiktu, Azzopardi wissa li din it-tattika minn kumpaniji u negozjanti barranin tista' tintuża biex issikket lil Membri Parlamentari u ġurnalisti f'Malta. Huwa talab lill-Prim Ministru Robert Abela biex jipproteġi lill-ġurnalisti Maltin minn "theddid legali oxxen minn baruni sinjuri barranin u kriminali li mingħalihom jistgħu isiktuna għax għandhom il-miljuni … jekk għamlu dan lili nista nimmaġina x'jista' jiġri lil oħrajn li mhumiex MPs." Il-kawżi SLAPP jikkonsistu f'azzjoni legali maħsuba biex tiċċensura, thedded jew twaqqaf ġurnalisti billi tobbligahom bl-ispiża tad-difiża legali jekk jabbandunaw il-kritika jew l-oppożizzjoni tagħhom. Azzopardi tenna li l-ġurnalisti Maltin jistgħu jiġu protetti minn kawżi bħal dawn billi jkun żgurat li sentenzi mogħtija minn qrati barranin ma jkunux infurzabbli f'Malta. Satabank ingħalaq fl-2018 wara li investigazzjoni konġunta mir-regolatur tas-servizzi finanzjarji ta' Malta, l-MFSA u l-aġenzija kontra l-ħasil tal-flus, l-FIAU wriet nuqqasijiet serji fil-kontrolli tal-bank kontra l-ħasil tal-flus. Is-sena l-oħra, Satabank, li kien ibbażżat f'Malta, itteħditlu l-liċenzja mill-Bank Ċentrali tal-Ewropa, l-ECB. Imwaqqaf fl-2014, Satabank kellu t-12,000 kont tiegħu ffriżati mir-regolatur Malti f'Ottubru tal-2018 hekk kif kien investigat għal allegati ksur b'ħasil ta' flus u tranżazzjonijiet suspettużi li jammontaw għal miljuni ta' ewro. F'Novembru tal-2019, Azzopardi qal lill-Parlament li l-MFSA, fl-2013 ingħatat rapport ta' 300 paġna dwar is-sid ta' Satabank, iżda qatt ma aġixxiet fuqu. Huwa kien sostna li r-rapport kien ġej mill-unità tal-analiżi tal-intelliġenza finanzjarja tal-Lussemburgu, wara li wieħed mis-sidien ta' Satabank – il-Bulgaru Cristo Georgiev – mexxa l-operazzjonijiet tiegħu mil-Lussemburgu għal Malta. Din mhix l-ewwel darba li Georgiev fetaħ proċeduri fil-Bulgarija, hekk kif fl-2020 fittex lit-Times of Malta. Il-Blogger Manuel Delia qed jiffaċċja azzjoni legali simili minn Georgiev. Barra minn hekk, rapport ippubblikat minn Moneyval, il-korp tal-Kunsill tal-Ewropa kontra l-ħasil tal-flus, żvela kif l-FIAU ordnat lil Satabank biex ittemm ir-relazzjoni mal-"klijent ewlieni" tagħha għax esponiet lil Malta għal riskji "sinifikanti" ta' ħasil tal-flus u finanzjament tat-terroriżmu. Irtirata l-liċenzja ta' Satabank Il-PN jappella lill-PM Abela biex "jieqaf ikaxkar saqajh fuq il-leġiżlazzjoni anti-SLAPP" F'risposta għall-Facebook Live tal-MP, il-Partit Nazzjonalista qed jinsisti għal diskussjoni dwar is-suġġett fil-Parlament kemm jista' jkun malajr.​ Filwaqt li esprima s-solidarjetà mad-deputat Jason Azzopardi li qed jiffaċċja kawża SLAPP fil-Bulgarija dwar kummenti li għamel fil-Parlament dwar is-sidien tas-Satabank, il-PN esprima wkoll solidarjetà mal-ġurnalisti li qed jiffaċċjaw theddid simili u qal li Malta għandha bżonn tilleġiżla kontra l-kawżi SLAPP kemm jista jkun malajr. Il-PN qal ukoll li dan għandu jsir speċjalment biex ikunu protetti l-ġurnalisti. Azzopardi nnifsu kien ressaq Abbozz ta' Liġi tal-Membri Privati dwar kif jiġu indirizzati każijiet ta' SLAPP, iżda l-gvern qatt ma ppermetta diskussjoni dwar is-suġġett, qal il-PN fl-istqarrija s-Sibt wara nofsinhar. "Il-Gvern iwettaq kull riforma li jwiegħed" Fi stqarrija, b'reazzjoni għal dak li qal id-deputat tal-PN Jason Azzopardi u l-Partit Nazzjonalista, il-Partit Laburista qal li t-track record tal-Gvern fuq ir-riformi leġiżlattivi u favur governanza iktar b'saħħitha huma risposta għal dak li qal il-PN. Il-Partit Laburista qal li l-amministrazzjoni tal-Prim Ministru Robert Abela hi l-iktar waħda li ressqet liġijiet fil-parlament u wettqet għadd kbir ta' riformi. "Kif iddikjara l-Prim Ministru din il-ġimgħa stess ir-riforma kontra l-Islapp wkoll tinsab fuq l-aġenda immedjata tal-gvern. Dan għax azzjoni ta' dan it-tip hi kundanabbli dejjem, issir kontra min issir," kompla jgħid il-Partit Laburista. Fl-istqarrija kompla jingħad li kull riforma oħra li kienet imwiegħda, tiġi implimentata wara diskussjoni u konsultazzjoni biex ir-riżultat ikun wieħed tajjeb. "B'hekk tingħaqad fl-għadd kbir ta' riformi storiċi li ebda gvern nazzjonalista ma kellu l-viżjoni jew il-kuraġġ li jagħmel," temm jgħid il-Partit Laburista. Inkjesta pubblika: Hemm abbozzi ta' liġijiet li jridu jgħaddu mill-Parlament – Abela .td_uid_3_61339f0a9684a_rand.td-a-rec-img{text-align:left}.td_uid_3_61339f0a9684a_rand.td-a-rec-img img{margin:0 auto 0 0}